Document ID: 32006L0063

32006L0063
L 206/36
JURNALUL OFÍCIAL AL UNIUNII EUROPENE
DIRECTIVA 2006/63/CE A COMISIEI
din 14 iulie 2006
de modificare a anexelor II-VII la Directiva 98/57/CE a Consiliului privind combaterea Ralstonia solanacearum (Smith) Yabuuchi et al.
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/57/CE a Consiliului din 20 iulie 1998 privind combaterea Ralstonia solanacearum (Smith) Yabuuchi et al. (1), în special articolul 11,
întrucât:
(1)
Unul dintre principalele organisme dăunătoare care se găsesc la cartof și tomată este Ralstonia solanacearum (Smith) Yabuuchi et al., agentul patogen responsabil pentru ofilirea bacteriană a cartofului și a tomatei (denumit în continuare „organism”).
(2)
Organismul este încă prezent în anumite părți ale Comunității.
(3)
Directiva 98/57/CE a definit măsurile detaliate pe care statele membre trebuie să le adopte împotriva organismului respectiv pentru a localiza și a determina răspândirea acestuia, pentru a preveni apariția și răspândirea acestuia și, în cazul în care este detectat, pentru a preveni răspândirea și a-l combate în vederea eradicării.
(4)
Între timp, s-au înregistrat progrese importante în ceea ce privește înțelegerea biologiei și procedurile de detectare și de identificare a organismului. De asemenea, experiența practică acumulată în combaterea organismului necesită revizuirea mai multor dispoziții tehnice legate de măsurile de combatere.
(5)
Ținând seama de aceste progrese, este necesar să se actualizeze măsurile prevăzute în anumite anexe la Directiva 98/57/CE.
(6)
În ceea ce privește procedurile de detectare și identificare, a fost introdusă hibridizarea fluorescentă in situ (FISH), o metodă modernă de detectare. De asemenea, au fost incluse îmbunătățirile aduse metodei PCR (reacție în lanț a polimerazei), diferitelor elemente tehnice ale procedurii actuale de detectare și identificare, precum și metodelor de detectare și identificare a organismului în alte plante gazdă decât cartoful, în apă și în sol.
(7)
În ceea ce privește elementele tehnice ale măsurilor de combatere, au fost prevăzute dispoziții îmbunătățite pentru modul de păstrare a eșantioanelor testate pentru a garanta trasabilitatea organismului, elementele necesare pentru a stabili scara contaminării probabile, detaliile privind notificarea unei prezențe confirmate a organismului și zona contaminată în cauză și măsurile care trebuie luate în locurile de producție desemnate ca fiind contaminate și în zonele delimitate. De asemenea, au fost incluse câteva dispoziții privind tomatele, cu scopul de a acorda mai multă atenție relevanței acestei plante ca gazdă pentru organism.
(8)
Măsurile prevăzute de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Anexele II-VII la Directiva 98/57/CE se înlocuiesc cu textele corespunzătoare ale anexei la prezenta directivă.
Articolul 2
(1) Statele membre adoptă și publică, până la 31 martie 2007, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
Statele membre aplică aceste dispoziții de la 1 aprilie 2007.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de îndată de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a treia zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 14 iulie 2006.

Labels: 20
17
6